google/wiki40b huggingface dataset:
Εκλογές στη Νότια Κορέα

Με την αναθεώρηση του Συντάγματος που έγινε στις 25 Φεβρουαρίου 1948 πολίτευμα της Νότιας Κορέας καθορίστηκε η προεδρική δημοκρατία. Αρχηγός του κράτους, επικεφαλής της εκτελεστικής εξουσίας και διοικητής των ενόπλων δυνάμεων είναι ο πρόεδρος της Δημοκρατίας, ο οποίος εκλέγεται κάθε 5 χρόνια απευθείας από το λαό. Την εκτελεστική εξουσία ασκεί η κυβέρνηση και ο πρωθυπουργός. Η νομοθετική εξουσία ασκείται από την Εθνική Συνέλευση, η οποία αποτελείται από 299 μέλη. Τα 237 από τα μέλη της εκλέγονται κάθε 4 χρόνια με καθολική ψηφοφορία, ενώ τα υπόλοιπα 62 επιλέγονται από τις λίστες των πολιτικών κομμάτων, με βάση την ποσοστιαία δύναμη κάθε κόμματος. Η δικαστική εξουσία ασκείται από το Ανώτατο Δικαστήριο, τα 3 εφετεία και τα 12 περιφερειακά δικαστήρια της χώρας. Το Ανώτατο Δικαστήριο εκδίδει τους νόμους και ελέγχει τη νομιμότητα των κυβερνητικών αποφάσεων. Δικαίωμα ψήφου έχουν όλοι οι πολίτες της χώρας οι οποίοι έχουν συμπληρώσει το 18ο έτος της ηλικίας τους.
Θεόδωρος Μερτικόπουλος

Βιογραφικά στοιχεία

Υπήρξε υπάλληλος του Υπουργείου Οικονομικών κατά τη διάρκεια της δεκαετίας του 1950, του οποίου μάλιστα διετέλεσε και γενικός διευθυντής. Στην υπηρεσιακή κυβέρνηση Κωνσταντίνου Δόβα διετέλεσε υπουργός Οικονομικών. Ήταν υψηλόβαθμο μέλος της αδελφότητας θεολόγων "Ζωή" και ιδρυτικό μέλος του συλλόγου "Ελληνική Παιδεία". Στήριζε οικονομικά τον Αρχιεπίσκοπο Χριστόδουλο, τον Πειραιώς Καλλίνικο και τον Καλαβρύτων Αμβρόσιο πριν αρχίσουν να μισθοδοτούνται από την εκκλησία της Ελλάδος. Είχε αποκτήσει τεράστια περιουσία, για την οποία μετά τον θάνατό του προκλήθηκε δικαστική διαμάχη μεταξύ των συγγενών και των φερόμενων ως κληρονόμων του.
Απεβίωσε στο Κολωνάκι τον Νοέμβριο του 1981. Ο επικήδειος εκφωνήθηκε από τον μετέπειτα Αρχιεπίσκοπο Χριστόδουλο. Ήταν παντρεμένος με την Δήμητρα Μερτικοπούλου και δεν είχε παιδιά. Παιδιά της αδελφής της είναι η Ελένη Κούρκουλα και ο Δημήτρης Κούρκουλας, υφυπουργός Εξωτερικών.
Μπουρέμ

Γεωγραφία

Η Μπουρέμ βρίσκεται κεντρικά του Μαλί, κεντρο-δυτικά της Περιφέρειας Γκαό και κεντρικά της Επαρχίας Ανσονγκό. Βρίσκεται ανατολικά της Αουζουρού. Βρίσκεται στην ανατολική όχθη του Ποταμού Νίγηρα. Βρίσκεται σε συνταγμένες 16°57′12″Β 0°21′14″Δ. Έχει έκταση 6.294 km².
Χριστόδουλος Μπανίκας

Διακρίσεις

Ο Μπανίκας γεννήθηκε στις 20 Μαΐου 1978 και διαμένει στη Θεσσαλονίκη. Το 1990, σε πολύ μικρή ηλικία κατέκτησε το πρωτάθλημα κάτω των 12 ετών και το 1993 το πρωτάθλημα κάτω των 16 ετών, με το πρωτάθλημα κάτω των 20 να ακολουθεί το 1996. Για πρώτη φορά αναδείχθηκε πρωταθλητής Ελλάδας το έτος 2000. Έκτοτε ήταν συνεχώς νικητής ως και το 2005. Το 2008 επέστρεψε στις νίκες, όπως και το 2009, οπότε στο πανελλήνιο πρωτάθλημα στην Ηλεία κατέκτησε τον όγδοο πανελλήνιο τίτλο του.
Το 2001 στον αγώνα άνθρωπος εναντίον μηχανής αντιμετώπισε τον υπολογιστή Deep Junior και ηττήθηκε.

Στυλ παιχνιδιού

Ο τρόπος που παίζει ο Μπανίκας διακρίνεται για την πολύπλοκη τακτική του. Με τα μαύρα συνήθως παίζει την Σικελική Άμυνα εναντίον του 1.ε4. Με τα λευκά έχει προτίμηση στο  1.δ4, όμως περιστασιακά παίζει  1. Nζ3 ή 1.γ4.
Λεπτοκαρυά Έβρου

Γεωγραφικά στοιχεία

Ανήκει στο Δήμο Αλεξανδρούπολης και βρίσκεται 33 χιλιόμετρα βόρεια από την πόλη, μετά το χωριό Αισύμη, στην Ελληνική Εθνική Οδό 53.

Ιστορία

Οι κάτοικοι της Λεπτοκαρυάς είναι κατά κύριο λόγο μουσουλμάνοι. Παρόλα αυτά είναι κοντά στην θρακιώτικη παράδοση αφού συμμετέχουν στον Παραδοσιακό Σαρακατσάνικο Οικισμό που ίδρυσε ο Σύλλογος Σαρακατσαναίων Ν.Έβρου, που είναι ένα ζωντανό υπαίθριο μουσείο αλλά και ένας χώρος αναψυχής αντίστοιχα.
Αθλητικά γεγονότα του 2008/Οκτώβριος

Παρατίθενται σημαντικά αθλητικά γεγονότα που έλαβαν χώρα τον Οκτώβριο του 2008, ακολουθούμενα από την πηγή που τα μετέδωσε.
Σαντομέρι Αχαΐας

Όνομα

Το όνομα του προέρχεται από τον Γάλλο Νικόλαο Σαιντ Ομέρ, βαρόνο της Θήβας, που είχε χτίσει το ομώνυμο κάστρο το οποιο βρίσκεται στα όρια του χωριού. Ο Φρατζής το αναφέρει με το όνομα Στάμηρον ενώ οθωμανικό χρονικό του 15ου αιώνα με τό όνομα Αγία Μαύρα.

Ιστορία

Άγνωστο πότε πρωτοκατοικήθηκε. Στα όρια του χωριού έχουν βρεθεί ερείπια αρχαίου οικισμού, που σύμφωνα με κάποιες απόψεις πρόκειται για τις αρχαίες Θαλάμαι. Το 1311 δίπλα στο σημερινό χωριό κτίστηκε το κάστρο Σαιντ Ομέρ και γύρω του αναπτύχθηκε πόλη που στην ακμή της είχε 1.500 κατοίκους. Μετά την κατάκτηση και καταστροφή του κάστρου από τους Οθωμανούς, αναφέρεται πάλι οικισμός στην περιοχή σε απογραφή του 1697. Τον 19ο αιώνα δέχτηκε εγκατάσταση ποιμένων από το χωριό Βλασία των Καλαβρύτων που πήγαιναν στην περιοχή για ξεχειμώνιασμα.

Διοικητική εξέλιξη

Υπήρξε έδρα του τότε Δήμου Τριταίας από το 1835 έως το 1841. Είχε ονομαστεί μάλιστα τότε Τριταία, όπως επέβαλε το σχετικό βασιλικό διάταγμα οι έδρες των δήμων να έχουν και το όνομά του. Το 1841 προσαρτήθηκε στον τότε Δήμο Δύμης μέχρι το 1912, με τη διάλυση των δήμων, όταν και αποτέλεσε έδρα της ομώνυμης κοινότητας. Μεταξύ 1997-2010, με το Σχέδιο Καποδίστριας, αποτέλεσε δημοτικό διαμέρισμα του δήμου Ωλενίας.
Στην τότε Κοινότητα Σαντομερίου ανήκε και ο βραχύβιος οικισμός του Αγίου Γεωργίου, ο οποίος αναγνωρίστηκε επίσημα στις 17/03/1991 και καταργήθηκε στις 18/03/2001.

Αθλητισμός

Διαθέτει πίστα πλαγιάς που χρησιμοποιούν ανεμοπτεριστές του παρά πέντε για τις πτήσεις τους· Κάθε χρόνο τον Αύγουστο διοργανώνεται αγώνας του Πανελληνίου Πρωταθλήματος Αλεξίπτωτου Πλαγιάς.
Αλέκος Τριανταφυλλίδης

Βιογραφία

Γεννήθηκε το 1965 στη Θεσσαλονίκη. Στις εκλογές του Ιανουαρίου και του Σεπτεμβρίου 2015, εξελέγη στο Ελληνικό Κοινοβούλιο με το ψηφοδέλτιο του ΣΥΡΙΖΑ στην εκλογική περιφέρεια Α΄ Θεσσαλονίκης.
Ούρσουλα Λε Γκoυίν

Θεματολογία

Στα έργα της Λε Γκουίν δίνεται μεγάλη έμφαση στις κοινωνικές επιστήμες, όπως ανθρωπολογία, οικολογία και κοινωνιολογία, καθώς και σε πολιτικά συστήματα τοποθετώντας έτσι τα έργα της στην υποκατηγορία της ήπιας επιστημονικής φαντασίας. Επίσης συχνά χρησιμοποιούσε εξωγήινες κουλτούρες, έτσι ώστε μέσα από τις αντιθέσεις να μεταφέρει μηνύματα και για τη δική μας κοινωνία. Για παράδειγμα στο Το αριστερό χέρι του σκοταδιού εξερευνά ζητήματα σεξουαλικής ταυτότητας, σεξισμού μέσα από μια εξωγήινη φυλή ερμαφρόδιτων. Τα θέματα αυτά κατέστησαν τη συγγραφέα μία από τις κορυφαίες εκπροσώπους της φεμινιστικής επιστημονικής φαντασίας.
1673 Βαν Χούτεν

Φυσικά χαρακτηριστικά

Τα φυσικά χαρακτηριστικά του Βαν Χούτεν είναι άγνωστα.
Γενική Γραμματεία Μακεδονίας-Θράκης

Η Γενική Γραμματεία Μακεδονίας-Θράκης συστάθηκε στις 7 Οκτωβρίου 2009 με το Π.Δ. 185/2009, μετά από πρόταση του Πρωθυπουργού Γ. Παπανδρέου, κατά μετατροπή του Υπουργείου Μακεδονίας-Θράκης. Αρχικά υπήχθη στο Υπουργείο Εσωτερικών (το οποίο μετονομάστηκε σε Υπουργείο Εσωτερικών, Αποκέντρωσης και Ηλεκτρονικής Διακυβέρνησης) και στη συνέχεια (28.9.2010) στο Υπουργείο Οικονομίας, Ανταγωνιστικότητας και Ναυτιλίας (το οποίο, μετά τη συγχώνευσή του με το Υπουργείο Θαλάσσιων Υποθέσεων, Νήσων και Αλιείας, συγκρότησε το Υπουργείο Ανάπτυξης, Ανταγωνιστικότητας και Ναυτιλίας).
Στις 21 Ιουνίου 2012 με το Π.Δ. 85/2012, μετά από πρόταση του Πρωθυπουργού Α. Σαμαρά, η Γενική Γραμματεία καταργήθηκε και οι υπηρεσίες της συγκρότησαν το επανιδρυθέν Υπουργείο Μακεδονίας και Θράκης.
Maybach 57 / 62

Λόγοι διακοπής

Αν και οι αρχικές προγνώσεις της μητρικής Mercedes-Benz υπολόγιζαν ετήσιες πωλήσεις 2.000 αντιτύπων όλων των μοντέλων της Maybach διεθνώς, από τις οποίες το 50% θα προερχόταν από τις ΗΠΑ, οι πωλήσεις που κατάφεραν όλες οι εκδοχές των Maybach 57 / 62 ήταν μόλις ένα μικρό κλάσμα των εκτιμήσεων. Ήδη το 2007 η Mercedes-Benz ανακάλεσε 29 αντιπροσωπείες της Maybach στις Ηνωμένες Πολιτείες, μειώνοντας έτσι τον συνολικό αριθμό τους από 71 σε 42 στη χώρα αυτή. Το 2010, μόλις 157 αντίτυπα της Maybach πωλήθηκαν διεθνώς, έναντι 2.711 αντιτύπων της Rolls-Royce, τα οποία είχαν εμπορικές τιμές αντίστοιχου επιπέδου.
Ως αποτέλεσμα, στις 25 Νοεμβρίου 2011 η Mercedes-Benz ανακοίνωσε επίσημα ότι η εταιρεία Maybach θα αποσυρόταν εντελώς έως το 2013. Κατά τη χρονική στιγμή της ανακοίνωσης, μόλις 3.000 αντίτυπα της Maybach είχαν πωληθεί διεθνώς έως τότε και αυτό μάλιστα είχε προκαλέσει ζημιά 330.000 ευρώ για κάθε 1 αντίτυπο που είχε πωληθεί. Τελικώς, η παραγωγή έληξε στις 17 Δεκεμβρίου 2012, ενώ οι συνολικές πωλήσεις τους ήταν μόλις το 1/5 των τότε συνολικών πωλήσεων των μοντέλων της Rolls-Royce, τα οποία και ήταν όλα κερδοφόρα.

Αντικατάσταση

Μετά από απουσία 2 ετών, η Mercedes εισήγαγε εκ νέου την ονομασία Maybach, αυτή την φορά σαν μια πολυτελέστερη υπο-εταιρεία (sub-brand, στο πρότυπο της Mercedes-AMG) προαιρετική στα μεγαλύτερα μοντέλα της Mercedes. Το πρώτο μοντέλο που ξεκίνησε την σειρά, ήταν η Mercedes-Benz S-Class W222, με την υπερπολυτελή εκδοχή Mercedes-Maybach S-Class X222, η οποία παρουσιάστηκε στο Σαλόνι Αυτοκινήτου του Λος Άντζελες τον Νοέμβριο του 2014 και λανσαρίστηκε τον Ιανουάριο του 2015.
Η εκδοχή αυτή, σχεδιάστηκε με σκοπό να ανταγωνιστεί τις Bentley Mulsanne και Rolls-Royce Phantom. Το μεταξόνιο της Mercedes-Maybach S-Class X222 έχει αυξηθεί κατά 20 εκατοστά ως προς το μεταξόνιο της έκδοσης με το μακρύτερο μεταξόνιο της «κανονικής» S-Class W222, φτάνοντας έτσι τα 3.365 χιλιοστά, σχεδόν όσο και το μεταξόνιο της Maybach 57. Αντιθέτως, το συνολικό της μήκος, αν και ανέρχεται στο εντυπωσιακό νούμερο των 5.453 χιλιοστών, είναι αρκετά μικρότερο ακόμα και από το μήκος της Maybach 57.
Κύπελλο Κύπρου ποδοσφαίρου ανδρών 1996-97

Σύστημα διεξαγωγής

Στο κύπελλο Κύπρου 1996-97 συμμετείχαν οι 14 ομάδες του πρωταθλήματος Α΄ κατηγορίας 1996-97, οι 14 ομάδες του πρωταθλήματος Β΄ κατηγορίας 1996-97, οι 13 ομάδες του πρωταθλήματος Γ΄ κατηγορίας 1996-97 (η 14η ομάδα αποχώρησε από το πρωτάθλημα και έτσι δεν συμμετείχε στο κύπελλο) και οι 9 πρώτες τη μέρα της κλήρωσης του προκριματικού γύρου ομάδες του πρωταθλήματος Δ΄ κατηγορίας 1996-97.
Διεξήχθη σε 6 γύρους. Διεξήχθη με το σύστημα νοκ-άουτ. Στον προκριματικό γύρο και στον α΄ γύρο έγιναν μονοί αγώνες στην έδρα της ομάδας που είχε κληρωθεί ως γηπεδούχος. Σε περίπτωση που ένας αγώνας έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, τότε γινόταν επαναληπτικός αγώνας στην έδρα της φιλοξενούμενης ομάδας. Σε περίπτωση και που ο επαναληπτικός έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, τότε εκτελούνταν πέναλτι.
Στους 3 επόμενους γύρους έγιναν διπλοί αγώνες με κάθε ομάδα να αγωνίζεται στην έδρα της και στην έδρα του αντιπάλου. Προκρινόταν η ομάδα που πετύχαινε τον μεγαλύτερο αριθμό τερμάτων και στους δύο αγώνες. Σε περίπτωση όπου και στους δύο αγώνες και οι δύο ομάδες σημείωσαν τον ίδιο αριθμό τερμάτων το κάθε τέρμα που σημειώθηκε εκτός έδρας λογιζόταν διπλό. Η ομάδα που με βάση το σύστημα αυτό, έχει τα περισσότερα τέρματα προκρινόταν στον επόμενο γύρο. Στην περίπτωση που και οι δύο ομάδες είχαν επιτύχει τον ίδιο αριθμό τερμάτων στην έδρα τους ή εκτός έδρας, δινόταν ημίωρη παράταση ευθύς μετά το τέλος του δεύτερου αγώνα. Αν κατά τη διάρκεια της παράτασης  και οι δύο ομάδες επιτύγχαναν τον ίδιο αριθμό τερμάτων τα τέρματα που σημειώθηκαν εκτός έδρας λογίζονταν διπλά (δηλαδή προκρινόταν η φιλοξενούμενη ομάδα). Στην περίπτωση που κατά τη διάρκεια της παράτασης δεν σημειώνονταν τέρματα, η πρόκριση καθοριζόταν με την εκτέλεση πέναλτι. Ο τελικός ήταν μονός. 
Η κυπελλούχος ομάδα είχε το δικαίωμα συμμετοχής στο Κύπελλο Κυπελλούχων Ευρώπης ποδοσφαίρου 1997-98.
Μπετσάρατς

Το Μπετσάρατς (κροατικά: Bećarac) είναι μια χιουμοριστική μορφή λαϊκού τραγουδιού. Αρχικά εμφανίστηκε από την αγροτική Σλαβονία, στη Κροατία και τελικά εξαπλώθηκε στη Σερβία και τη νότια Ουγγαρία. Η ρίζα της λέξης προέρχεται από το μπετσάρ (τουρκικά: bekâr). Τα Μπετσάρτσι τραγουδώνται πάντα από ανδρικό συγκρότημα σε πάρτι χωριών.

Περιγραφή

Το Μπετσάρατς χρησιμοποιεί μια αυστηρή μορφή ζευγαριού σε δεκασύλλαβο. Τραγουδιέται πάντα στην ίδια μουσική, που παίζεται από μια ορχήστρα ταμπουρίτζα ή απλά από τη χορωδία. Ο επικεφαλής της χορωδίας είναι αυτός που διαβάζει τον πρώτο στίχο και σχηματίζει λογική θέση, και επαναλαμβάνεται από τη χορωδία των συγκεντρωμένων ανδρών. Ο δεύτερος στίχος είναι μια χιουμοριστική αντίθεση, επίσης επαναλαμβανόμενη από τη χορωδία (αλλά συχνά σπάει από το γέλιο). Τα Μπετσάρτσι εκτελούνται συνήθως στην κορυφή ενός πάρτι αφού το πλήθος είναι αρκετά ζεστό από το κρασί και τη μουσική. Μια σειρά μπετσάρτσι μπορεί να διαρκέσει επ'αόριστον. Οι στίχοι συχνά γίνονται στη στιγμή ή αυτοσχεδιάζονται, και οι καλύτεροι διαδίδονται και επαναχρησιμοποιούνται για ύστερες εκδηλώσεις.
Υπάρχει και το ερζεγοβινικό μπετσάρατς για το οποίο δεν ισχύει ο παραπάνω κανόνας. Είναι λίγο διαφορετικό και δεν έχει σκοπό να κάνει τους ακροατές τους να διασκεδάσουν. Είναι πολύ δύσκολο τραγούδι για τους τραγουδιστές, αν και αυτό δεν φαίνεται τόσο στον ακροατή. Η ερζεγοβινική παράδοση του μπετσάρατς μεταδίδεται από γενιά σε γενιά και διατηρούνται μέχρι και σήμερα.

Ιστορία

Το 2009, η Κροατία υπέβαλε το μπετσάρατς μεταξύ άλλων για να συμπεριληφθεί στις λίστες της Άυλης Πολιτιστικής Κληρονομιάς της Ουνέσκο. Το 2010, η απόπειρα ήταν και πάλι ανεπιτυχής και έγιναν μεταφράσεις στα αγγλικά για καλύτερη αναφορά. Το 2011, συμπεριλήφθηκε στον κατάλογο.
Πυροσβεστικό (πλοίο)

Ως πυροσβεστικό σκάφος ή πυροσβεστικό πλοίο (fire fighting vessel ή Fireboat) χαρακτηρίζεται ιδιαίτερος τύπος βοηθητικού πλοίου, συνήθως κρατικής υπηρεσίας, εξοπλισμένο με ισχυρές αντλίες ύδατος και δεξαμενές χημικού κατασβεστικού υλικού για την κατάσβεση παράκτιων πυρκαγιών και πυρκαγιών επί πλοίων.
Τα πυροσβεστικά πλοία έχουν ανεξάντλητα αποθέματα νερού καθώς το αντλούν απευθείας από τη θάλασσα και έτσι μπορούν να χρησιμοποιηθούν για την υποστήριξη των επίγειων πυροσβεστικών δυνάμεων, όταν τα αποθέματα νερού των επίγειων δυνάμεων είναι λιγοστά ή και ανύπαρκτα. Χαρακτηριστική περίπτωση αποτελεί η συνδρομή πυροσβεστικών πλοίων μετά τον σεισμό του Σαν Φρανσίσκο το 1989, λόγω του οποίου είχαν υποστεί ζημιές οι σωληνώσεις ύδατος της πόλης. 
Τα μοντέρνα πυροσβεστικά πλοία είναι ικανά να αντλήσουν δεκάδες χιλιάδες γαλόνια νερού το λεπτό. Το πλέον εξελιγμένο τεχνολογικά πυροσβεστικό είναι το Warner Lawrence (Fire Boat #2) του πυροσβεστικού σώματος του Λος Άντζελες, το οποίο έχει τη δυνατότητα να αντλέι 38.000 γαλόνια νερού το λεπτό (2 m³/s) και να τα εκτοξεύει ως και 400 πόδια (120 m) στον αέρα.
Περιστασιακά, τα πυροσβεστικά πλοία χρησιμοποιούνται για τη μεταφορά πυροσβεστών, διασωστών και ιατρικού προσωπικού με τον εξοπλισμό τους σε άλλα πλοία ή νησιά, καθώς επίσης και δυτών. Τα πυροσβεστικά πλοία μπορούν να χρησιμοποιηθούν για την αντιμετώπιση χημικών καταστροφών και να επιχειρήσουν σε λίμνες και ποτάμια.

Η θαλάσσια πυρόσβεση στην Ελλάδα

Η Ελλάδα είναι μια από τις λίγες σχετικά ναυτιλιακές χώρες στον κόσμο που διαθέτει ειδική υπηρεσία πλωτών μέσων κατάσβεσης πυρκαγιών σε πλοία και διάσωσης κινδυνευόντων σ΄ αυτά από αναθυμιάσεις ή άλλες αιτίες. Συνήθως σ΄ όλους σχεδόν τους λιμένες του κόσμου την πυρόσβεση πλοίων αναλαμβάνουν τα ρυμουλκά και ναυαγοσωστικά που διαθέτουν επίσης ισχυρές αντλίες.
Στον προλιμένα του Πειραιά και δεξιά του εισερχομένου βρίσκονται οι εγκαταστάσεις του ειδικού Πυροσβεστικού σταθμού το οποίο και φέρεται επανδρωμένο και εξοπλισμένο με ικανό αριθμό πληρωμάτων και πυροσβεστικών σκαφών. Παρόμοιοι σταθμοί υφίστανται και στους κυριότερους λιμένες της χώρας. Οι σταθμοί αυτοί, τα πληρώματα και τα διατιθέμενα σ΄ αυτά σκάφη υπάγονται στο Πυροσβεστικό Σώμα.
Πάνος Χαρίτος

Βιογραφία

Γεννήθηκε το 1969 στην Αθήνα. Ο πατέρας του καταγόταν από το Γαμβριά Λυκοδήμου και η μητέρα του από τον Πύργο της Ηλείας. Προσπάθησε να σπουδάσει στην Γυμναστική Ακαδημία αλλά δεν τα κατάφερε. Για ένα εξάμηνο, διέμενε στην Νέα Υόρκη και εργαζόταν στην CBS (νυν Sony Music).
Το 2005, ο τότε Πρόεδρος της Δημοκρατίας Κάρολος Παπούλιας, του απένειμε το βραβείο του ιδρύματος προαγωγής δημοσιογραφίας Μπότση. 
Ειναι παντρεμένος με την Ισραηλινή Dana Omezguine με την οποία έχει δύο παιδιά, την Εύα και τον Γιάννη.

Δημοσιογραφική καριέρα

Ξεκίνησε την καριέρα του, αρθρογραφόντας στην Ελευθεροτυπία και μετέπειτα στο περιοδικό Ταχυδρόμος. Αργότερα εργάστηκε στον ραδιοφωνικό σταθμό Κανάλι 15, όπου ανέλαβε την παραγωγή και την εκφώνηση δύο εκπομπών για την μαύρη μουσική. Έπειτα, την περίοδο 1992-1995, εργάστηκε στο Mega και αναχώρησε για το εξωτερικό.
Κάλυψε ως ελεύθερος επαγγελματίας τον πόλεμο στην Τσετσενία και τις συγκρούσεις Γεωργίας-Αμπχαζίας του 1995. Το 1996 κάλυψε τον εμφύλιο στο Ζαΐρ (σημερινή Λαϊκή Δημοκρατία του Κονγκό), ενώ το 1997 ήταν ανταποκριτής του Αθηναΐκού Πρακτορείου Ειδήσεων στην Αλβανία κατά την διάρκεια της σοβαρής πολιτικής και κοινωνικής κρίσης που προκάλεσε το οικονομικό σκάνδαλο με τις πυραμίδες (ponzi scheme).
Από εκείνη την χρονιά ξεκίνησε να συνεργάζεται με την ΕΡΤ. Ήταν πολεμικός ανταποκριτής της πρώην ΝΕΤ στα περισσότερα δελτία ειδήσεων. Από τότε έχει καλύψει όλα τα σημαντικά στρατιωτικά γεγονότα, από την Ιντιφάντα εώς την Αραβική Άνοιξη. Επίσης Παρουσίαζε μαζί με τον Φάνη Παπαθανασίου την ενημερωτική εκπομπή Κόσμος στη ΝΕΤ το Διάστημα 1999-2001
Την περίοδο του μαύρου της ΕΡΤ, συνεργαζόταν με την εφημερίδα Η Αυγή, ενώ είχε αναλάβει την διεύθυνση του κυριακάτικου της φύλλου.
Με την επαναλειτουργία της ΕΡΤ, επελέγη για την παρουσίαση του κεντρικού δελτίου ειδήσεων της ΕΡΤ1 στις 21:00, θέση την οποία ανέλαβε στις 11 Ιουνίου 2015.
Πωλ Κρούγκμαν

Βιογραφικά στοιχεία

Ολοκλήρωσε το διδακτορικό του στα οικονομικά στο πανεπιστήμιο MIT το 1977 και έχει διδάξει στο Πανεπιστήμιο Γέιλ, στο Πανεπιστήμιο του Στάνφορντ και στο MIT. Αυτή την στιγμή είναι καθηγητής στο Πανεπιστήμιο του Πρίνστον (Princeton).
Στην δεκαετία του 1980 προσέφερε πολλά στην Νέα Θεωρία Εμπορίου. Το βασικό του μεθοδολογικό εργαλείο ήταν η χρήση οικονομιών κλίμακας σε μακροοικονομικά μοντέλα. Μέχρι το 1980 οι οικονομολόγοι υπέθεταν ότι η παραγωγικότητα μιας εταιρείας μένει σταθερή όσο ανεβαίνει το μέγεθός της. 
Έκτοτε, χάρη και στον Κρούγκμαν, η οικονομική θεωρία άρχισε να υποθέτει ότι η παραγωγικότητα μεγαλώνει με το μέγεθος. Αυτή η λεπτομέρεια, που είναι δύσκολη στην χρήση της (καθώς τα μοντέλα που την χρησιμοποιούν συνήθως δεν έχουν αλγεβρική λύση), μπορεί μεταξύ άλλων να εξηγήσει και την δημιουργία βιομηχανικών κέντρων, πόλεων, την διατήρηση των ανισοτήτων μεταξύ γειτονικών περιοχών με ανοιχτά σύνορα.
Τα τελευταία χρόνια, ο Κρούγκμαν ασχολείται περισσότερο με την δημοσιογραφία. Διατηρεί τακτική στήλη στους New York Times και πολιτικά έχει αποκαλέσει τον εαυτό του «φιλελεύθερο», εξηγώντας ότι με τον όρο αυτό στο αμερικανικό πολιτικό πλαίσιο εννοεί «κάτι παρόμοιο με τους σοσαολδημοκράτες στην Ευρώπη» (στις ΗΠΑ liberal αποκαλούνται οι κεντροαριστεροί). Άσκησε κριτική στους προϋπολογισμούς των κυβερνήσεων Μπους.
Το 2008 βραβεύτηκε με το Βραβείο Νόμπελ Οικονομικών Επιστημών. για την εργασία του στον τομέα των εμπορικών συναλλαγών, επειδή «ενοποίησε τα πρωτύτερα διακριτά ερευνητικά πεδία του διεθνούς εμπορίου και της οικονομικής γεωγραφίας».
Τον Απρίλιο του 2015 ήρθε στην Ελλάδα, προσκεκλημένος του φίλου του Έλληνα πρώην υπουργού Γεράσιμου Αρσένη, και πραγματοποίησε διάλεξη στο Μέγαρο Μουσικής.
Ολιβιέ Ν'Σιαμπαμφούμου

Συλλογική Καριέρα

Ο Ν'Σιαμπαμφούμου ξεκίνησε την επαγγελματική του καριέρα από την Σταντ Ρενναί ΦΚ, χωρίς ωστόσο να αγωνιστεί ποτέ μαζί της. Στη συνέχεια τράβηξε το ενδιαφέρον της ιταλικής Άσκολι. Η πρώτη σεζόν του Ν'Σιαμπαμφούμου δεν ήταν η καλύτερη δυνατή καθώς αποκόμισε σοβαρό τραυματισμό στη διάρκεια αυτής και έμεινε ελεύθερος από τον σύλλογο το καλοκαίρι του 2008. Τον Ιανουάριο του ιδίου έτους πέρασε δοκιμαστικά με την ΑΕΚ Αθηνών, με την οποία και υπέγραψε συμβόλαιο συνεργασίας διάρκειας 6 μηνών
Το 2009 υπέγραψε διετές συμβόλαιο με την ΦΚ Κροτόνε, όμως ύστερα από μόλις μία συμμετοχή αποκτήθηκε από την Καραρέζε.
Τον Αύγουστο του 2010, υπέγραψε στην Κολμάρ.
Τον Μάρτιο του 2013, ο Ν'Σιαμπαμφούμου αποκτήθηκε από την νορβηγική Κρίστιανσουντ ΜΚ, έχοντας προηγουμένως αποτύχει να πείσει για την αξία του, στη διάρκεια δοκιμαστικών, τους ανθρώπους της Σάρπσμποργκ 08, ομάδα της Α΄ Κατηγορίας Νορβηγίας.

Διεθνής Καριέρα

Έχοντας αποτελέσει μέλος της Εθνικής Γαλλίας U-19 η οποία συμμετείχε στο Ευρωπαϊκό Πρωτάθλημα Ποδοσφαίρου U-19 του 2005, αποτελεί πλέον μέλος της Εθνικής Λαϊκής Δημοκρατίας του Κονγκό.

Προσωπική Ζωή

Αδερφός του είναι ο παλαίμαχος ποδοσφαιριστής και παίκτης της ΡΚ Στρασμπούρ, Ρεζί Ν'Σιαμπαμφούμου.
Σαχίντ Μινάρ

Ιστορία

Στις 21 Φεβρουαρίου 1952 οι ακτιβιστές του βεγγαλικού γλωσσικού κινήματος πυροβολήθηκαν από την πακιστανική αστυνομία στη Ντάκα. Η αστυνομία άνοιξε πυρ εναντίον των διαδηλωτών, σκοτώνοντας δεκάδες ανθρώπους. Δύο μέρες αργότερα, φοιτητές από το Πανεπιστήμιο της Ντάκα έχτισαν ένα προσωρινό μνημείο στο χώρο της σφαγής προς τιμήν αυτών που τραυματίστηκαν κατά τη διάρκεια της διαδήλωσης. Η αστυνομία κατέστρεψε αυτό το μνημείο. 
Ο αρχιτέκτονας Χαμιντούρ Ραχμάν έχτισε ένα νέο μνημείο σε αυτό το χώρο, το οποίο άντεξε μέχρι το 1971. Το μνημείο καταστράφηκε κατά τη διάρκεια της περίφημης επιχείρησης «Σερτσλάιτ», κατά την οποία ο πακιστανικός στρατός προσπάθησε να καταστείλει τον πόλεμο ανεξαρτησίας στο ανατολικό Πακιστάν. Μετά την παροχή ανεξαρτησίας στο Μπαγκλαντές, το μνημείο αποκαταστάθηκε και σήμερα χρησιμεύει ως σημαντικό κέντρο πολιτιστικών εκδηλώσεων στην πόλη της Ντάκα.
The Getaway

To The Getaway είναι το ενδέκατο studio άλμπουμ του ροκ συγκροτήματος Red Hot Chili Peppers. Κυκλοφόρησε στις 17 Ιουνίου του 2016 με παραγωγό τον Danger Mouse. Ο δίσκος έλαβε σε γενικές γραμμές θετικές κριτικές και εμφάνίστηκε ως νούμερο 1 στα τσαρτ διάφορων κρατών. Για την προώθηση του δίκσου διοργανώθηκε η The Getaway World Tour, ενώ κυκλοφόρησαν 4 sigle: Dark Necessities, Sick Love, Go Robot και Goodbye Angels. Η θεματολογία του δίσκου βασίζεται κυρίως στον χωρισμό του Άντονι Κίντις με την  Helena Vestergaard καθώς και σε θέματα όπως ο θανάτος [με αναφορές στο πρώην μέλος Χίλελ Σλόβακ και τον Scott Weiland των Stone temple pilots], η αγάπη και άλλα. Ο δίσκος περιέχει τον κλασσικό funk rock/alternative rock ήχο του συγκροτήματος αλλά περιέχει και στοιχεία από disco και χορευτική μουσική. Στο τραγούδι "Sick Love" ο Έλτον Τζον κάνει guest εμφάνιση παίζοντας πλήκτρα.

Τραγούδια

1. The Getaway 
2. Dark Necessities
3. We Turn Red
4. The Longest Wave
5. Goodbye Angels
6. Sick Love
7. Go Robot
8. Feasting On The Flowers
9. Detroit
10. This Ticonderoga
11. Encore
12. The Hunter
13. Dreams Of A Samurai
Περιφέρεια Κιντάλ

Γεωγραφία

Η Περιφέρεια Κιντάλ βρίσκεται ανατολικά του Μαλί. Συνορεύει στα νότια με την Περιφέρεια Γκαό, στα δυτικά με την Περιφέρεια Τομπουκτού και στα βόρεια με την Αλγερία. Έχει έκταση 151.430 km².

Δημογραφία

Η Περιφέρεια Κιντάλ έχει 67.638 κατοίκους (2009) (δηλαδή περίπου το 0,5 % του συνολικού πληθυσμού του Μαλί). Έχει πυκνότητα 2,2 κατοίκων ανά τετραγωνικό χιλιόμετρο. Πρωτεύουσα είναι η Κιντάλ με πληθυσμό 25.617 κατοίκων.

Ιστορία

Το 1991 το βόρειο κομμάτι της Περιφέρειας Γκαό χωρίστηκε και έγινε η σημερινή Περιφέρεια Κιντάλ. Από τον Απρίλιο του 2012 είναι τμήμα του μη αναγνωρισμένου κράτους του Αζαγουάντ.
Μετεωρισμός

Προέλευση

Υποβοηθείται συνήθως από ατονία των κοιλιακών μυών, με συνέπεια τα αέρια που προκύπτουν κατά την χώνευση αντί να προωθούνται προς την φυσική τους έξοδο, να συνωστίζονται στο πεπτικό σύστημα, και από εκεί να περνούν μέσω της πεπτικής μεμβράνης στο αίμα ή και στην κοιλιακή χώρα.
Πάρτυ Γενεθλίων (θεατρικό έργο)

Το Πάρτι Γεννεθλίων (The Birthday Party) (1957) ανέβηκε για πρώτη φορά το 1958 και είναι το δεύτερο θεατρικό έργο του Χάρολντ Πίντερ. Σύμφωνα με την υπόθεση, το έργο αφορά στον Στάνλεϋ, τον οποίο επισκέπτονται σε μια παραθαλάσσια πανσιόν δύο άντρες. Ένα υποτιθέμενο αθώο πάρτι γεννεθλίων γρήγορα εξελίσεται σε εφιάλτη. 
Το έργο, ωστόσο, δεν είναι μία έκθεση γεγονότων. Πρόκειται μάλλον για μια εκτεταμένη μεταφορά για συγκεκριμένα κοινωνικά και πολιτικά θέματα. Το Πάρτι Γεννεθλίων είναι επίσης, εν μέρει, μια αντίδραση στις θεατρικές τάσεις της περιόδου, επιδεικνύοντας πολλά χαρακτηριστικά του Θεάτρου του Παραλόγου.

Ελληνικές Θεατρικές Παραστάσεις

Κατάλογος βασικών πληροφοριών ελληνικών θεατρικών αναπαραστάσεων του έργου "Πάρτι Γενεθλίων"
Αλγόριθμος του de Casteljau

Παράδειγμα

Ανάπτυξη παραδείγματος του αλγόριθμου του De Casteljau σε Haskell:

deCasteljau :: Double -> [(Double, Double)] -> (Double, Double)
deCasteljau t [b] = b
deCasteljau t coefs = deCasteljau t reduced
  where
    reduced = zipWith (lerpP t) coefs (tail coefs)
    lerpP t (x0, y0) (x1, y1) = (lerp t x0 x1, lerp t y0 y1)
    lerp t a b = t * b + (1 - t) * a